Pernille Rosenkrantz-Theil (EL), 2003-05-20:
At aviserne kalder det her forlig en sejr for forbrugerne, synes jeg, er et skoleeksempel på, hvad gode spindoktorer er i stand til, for hvordan i alverden kan det være en sejr for forbrugerne, at der indføres gebyr på dankort?
Det her forlig er udelukkende en sejr for bankerne, som nu kommer til at tjene flere penge på gebyrer, end de gør i forvejen.
Det lovforslag, som Dansk Folkeparti og Socialdemokraterne bærer igennem,
Det er jo altså gammel liberalistisk børnelærdom, at jo større transaktionsomkostninger der er, jo mere usmidigt er systemet, og derfor kan det undre, at Danmarks Liberale Parti fremsætter det her forslag som en del af regeringen.
Men bankerne har altså haft magt til at tvinge regeringen, Forbrugerrådet, Dansk Folkeparti og Socialdemokraterne i knæ.
Aftalen er dels til fordel for bankerne, dels giver den altså også de store varehuse og supermarkeder mulighed for at indgå nogle aftaler med mere fordelagtige ordninger end småforretningerne.
Med den her lov, hvor man giver bankerne yderligere mulighed for at opkræve gebyrer, vil det formodentlig være sådan, at de indtjeninger, bankerne har alt i alt på gebyrer og lignende, blot vil stige.
Der er meget begrænset konkurrence mellem de danske banker, og derfor er der ikke nogen grund til at tro, som det er blevet sagt tidligere, at andre ydelser i banken vil falde, fordi bankerne kommer til at tjene penge på dankortet.
Derfor kan man med ret og rimelighed kalde det her forslag et direkte tilskud til bankerne, og det tilskud betales selvfølgelig i sidste ende af forbrugerne.
Forslaget er så også udformet på en sådan måde, at det er vanskeligt for den enkelte kunde at gennemskue, hvor meget banken i realiteten kræver for at benytte dankortet, og det sker, som fru Anne Grete Holmsgaard også sagde heroppefra, i en situation, hvor bankerne i forvejen har etableret et netværk af gebyrer, som gør det komplet umuligt for den enkelte forbruger at overskue de økonomiske konsekvenser af at vælge den ene bank frem for den anden.
Hertil kommer selvfølgelig, at forslaget vil ramme de butikker og kunder, som bruger mange små transaktioner.
Det vil som påpeget af Håndværksrådet ramme en række mindre virksomheder og vil også ramme økonomisk dårligt stillede hårdere end folk, der har penge nok til, at de kan nøjes med få, store transaktioner.
Gebyret er så godt nok i første omgang forholdsvis beskedent, men vi har ikke nogen som helst sikkerhed for, hvordan udviklingen vil gå efter år 2010.
Enhedslisten har foreslået, at vi skulle gå en helt anden vej.
Vi har foreslået, at Nationalbanken udbyder et betalingskort som dankortet, så brugere, butikker og små pengeinstitutter kan sikres en billig og effektiv betalingsformidling uden gebyrer m.v. Ved at Nationalbanken overtager dankortet eller opretter et dankort, kan dette betalingsmiddel også sikres i fremtiden, og det mener vi er af afgørende betydning for kunderne og kunne være med til at sikre en bredspektret og nuanceret butiksstruktur, som sikrer små både lokale og landsdækkende pengeinstitutters overlevelse.
Der er tale om et område af vital samfundsinteresse, som i dag styres af private virksomheder og trues med misbrug fra de her virksomheders side, og som bør sikres gennem en demokratisk regulering.
Den opgave har Nationalbanken stået for at føre ud i livet, og Enhedslistens forslag går såmænd bare ud på, at Nationalbanken også her i det nye årtusind, hvor mønten er afløst af plastickortet, skal stå for at sikre danskerne et gratis betalingssystem.
Enhedslistens udgangspunkt har været at forsvare kundernes interesser, men desværre tyder det på, at et flertal i Folketinget i stedet for vælger at tilfredsstille bankernes ønske om at tjene endnu flere penge, end de gør i forvejen.
Så synes jeg måske afslutningsvis, det skal siges, at det bliver dybt irriterende for folk rundtomkring, at man skal begynde at spekulere over, at det bedre kan betale sig at rende rundt med kontanter på lommen i stedet for at kunne bruge plastickortet.
På den måde spoler vi lige tiden 20 år tilbage.